Akshata Murty

**Akshata Narayana Murty** (født 25. april 1980) er en indisk arving, forretningskvinne, motedesigner og risikokapitalist. Hun er gift med Storbritannias tidligere statsminister Rishi Sunak, og er datter av N. R. Narayana Murthy, en av grunnleggerne av det indiske multinasjonale IT-selskapet Infosys, og Sudha Murty. Hun eier 0,93 prosent av Infosys, i tillegg til aksjer i flere andre britiske selskaper.

Siden 2009 har hun vært gift med Rishi Sunak, Storbritannias tidligere statsminister og leder av Det konservative partiet fra 2022 til 2024. Han har også vært finansminister fra 2020 til 2022 i statsminister Boris Johnsons regjering, samt opposisjonsleder fra juli til november 2024. Ifølge *Sunday Times Rich List* var Murty og Sunak rangert som nummer 245 blant Storbritannias rikeste personer per 2024, med en samlet formue på 651 millioner pund. I 2022 ble hennes personlige formue diskutert i britiske medier i forbindelse med hennes status som ikke-domisilert, en ordning som anses å være fordelaktig for de superrike. Murty ga senere frivillig avkall på skattefordelene knyttet til denne statusen.
## Tidlig liv og utdanning
Akshata Narayana Murty ble født i april 1980 i Hubli, India, og vokste opp hos sine besteforeldre på morssiden mens foreldrene, N. R. Narayana Murthy og Sudha Murty, jobbet med å starte teknologiselskapet Infosys. Hennes mor var den første kvinnelige ingeniøren som jobbet for TATA Engineering and Locomotive Company, Indias største bilprodusent på den tiden, og ble senere filantrop. Murty har en bror, Rohan Murty, og de vokste opp i Jayanagar, en forstad til Bangalore. Hennes besteforeldre på morssiden var R. H. Kulkarni, en kirurg, og hans kone Vimala Kulkarni, som var lærer.

På 1990-tallet gikk Murty på Baldwin Girls' High School i Bangalore, og i 1998 studerte hun økonomi og fransk ved Claremont McKenna College i California. Hun har diplom i klesproduksjon fra Fashion Institute of Design & Merchandising, og en Master of Business Administration fra Stanford University. 
## Karriere og investeringer
I 2007 begynte Murty som markedsdirektør hos det nederlandske cleantech-selskapet Tendris, hvor hun jobbet i to år før hun startet sitt eget moteselskap. Hennes motemerke ble lagt ned i 2012.

I 2013 ble hun direktør for risikokapitalfondet Catamaran Ventures. Hun grunnla sammen med sin ektemann Rishi Sunak London-avdelingen av det indiske selskapet eid av hennes far, N. R. Narayana Murthy. Sunak overførte sine aksjer til henne kort tid før han ble valgt som konservativ parlamentsmedlem for Richmond i 2015. Siden 2015 har hun eid 0,91 % eller 0,93 % av hennes fars teknologiselskap Infosys, verdsatt til rundt 481 millioner pund i 2023, samt aksjer i to av Jamie Olivers restaurantkjeder, Wendy’s i India og Koru Kids. Dette gjorde henne rikere enn dronning Elizabeth II per april 2022, og rikere enn kong Charles III per oktober 2022. Per 2022 var Murty også styremedlem i Digme Fitness og i Soroco, det digitale transformasjonsselskapet som hennes bror Rohan Murty var med å grunnlegge.
## Privatliv
Murty er indisk statsborger og snakker engelsk, hindi, kannada og fransk. I august 2009 giftet hun seg med Rishi Sunak, som hun møtte i 2004 ved Stanford University. De har to døtre, Anoushka og Krishna. Paret eier Kirby Sigston Manor i landsbyen Kirby Sigston, North Yorkshire, samt et mews-hus i Earl's Court, Kensington og Chelsea; en leilighet på Old Brompton Road, South Kensington; og en penthouseleilighet på Ocean Avenue i Santa Monica, California. I april 2022 ble det rapportert at Sunak og Murty hadde flyttet ut av Downing Street 11 til et nyrenovert hjem i Vest-London.

I april 2022 ble Murtys formue fokus for britiske medier, som påpekte hennes status som ikke-domisilert i Storbritannia, som ga henne fritak for skatt på inntekt utenfor Storbritannia, mot en årlig betaling på  30 000 pund. Senere samme måned kunngjorde Murty at hun frivillig ville gi opp sin ikke-domisilerte status og betale skatt i Storbritannia på sin verdensomspennende inntekt. Dersom Murty betaler britisk skatt på all inntekt, men beholder sin ikke-domicilerte status, kan hun dra nytte av en bestemmelse i en traktat fra 1956 som var ment å unngå dobbeltbeskatning av indiske statsborgere i både India og Storbritannia.

## Referanser